KISKŐRÖS VÁROS POLGÁRMESTERE
ELŐTERJESZTÉS
(sürgősséggel a Képviselő-testület 2026. január 28-i ülésére)

TÁRGY: 
TULAJDONOSI HATÁSKÖRÖK GYAKORLÁSA A KUNSÁG-MÉDIA NONPROFIT KFT. -NÉL
Kiskőrös Város Önkormányzata (továbbiakban: Önkormányzat) a Képviselő-testület 33/2020. (VI.24.) számú képviselő-testületi határozata értelmében üzletrész adásvételi szerződést kötött a Kunság-Média Nonprofit Szolgáltató Korlátolt Felelősségű Társaság (továbbiakban: Kft.) adásvétele tárgyában. Az Önkormányzat 100 % tulajdonjoga bejegyzésre került a cégnyilvántartásba.
A Polgári Törvénykönyvről 2013. évi V. törvény (továbbiakban: Ptk.) 3:109. § (1) bekezdésének rendelkezése értelmében a gazdasági társaság tagjainak döntéshozó szerve a legfőbb szerv. Ptk. 3:109. § (2) bekezdése szerint a gazdasági társaság legfőbb szervének feladata – többek közt - a társaság alapvető üzleti és személyi kérdéseiben való döntéshozatal. Ptk. 3:109. § (4) bekezdésének értelmében: ”Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.”
A köztulajdonban álló gazdasági társaságok takarékosabb működéséről szóló 2009. évi CXXII. törvény (továbbiakban: Taktv.) tartalmazza köztulajdonban álló gazdasági társaságokra vonatkozó speciális szabályokat. 

A Kft. főtevékenysége jelenleg a Rádióműsor-szolgáltatás, audiotartalom-terjesztés. A Kft. az Önkormányzattal kötött megállapodás alapján közművelődési tevékenységet lát el, emiatt szükséges a Kft. fő tevékenységének módosítása. Az új főtevékenységi kör az M.n.s. egyéb közösségi, társadalmi tevékenység. A társaság tevékenységi körei egyebekben nem változnak.
A Felügyelő Bizottság a napirendi pontot várhatóan 2026. január 26. napján tárgyalja.

Az előterjesztés sürgősségét indokolja, hogy az ügyvezető a képviselő-testületi anyag kiküldését követően jelezte a módosítási igényt.

A fentiek miatt a Kft. alapító okiratának módosítása szükséges, a módosításokkal egységes szerkezetbe foglalt alapító okiratot a határozat-tervezet 2. melléklete tartalmazza.
A fentiek alapján javaslom, hogy a Képviselő-testület a határozat-tervezetben foglaltak szerint döntsön.
Kiskőrös, 2026. január 23.

Domonyi László s.k.,

polgármester

HATÁROZAT- TERVEZET
 A Képviselő-testület 
1. egyetért azzal, hogy a gazdasági társaság alapító okirata a határozat-tervezet 1. melléklete szerinti tartalommal módosításra kerül.

2. felhatalmazza a Polgármestert a határozat-tervezet 2. mellékletét képező egységes szerkezetbe foglalt alapító okirat aláírására. Felkéri az ügyvezetőt, hogy a módosításokkal egységes szerkezetbe foglalt alapító okiratot nyújtsa be a cégnyilvántartást vezető cégbíróságnál.

